**רק על עצמי לספר ידעתי/ רחל**

דוגמא לתשובה לשאלה ממבחן בגרות

השאלה:

באמצעות המרחב הפיזי המשוררת מבטאת את מצבה בעולם.

הסבר והדגם קביעה זו

תשובה

פתיחה: בשיר "רק על עצמי לספר ידעתי" מאת רחל המשוררת מבטאת את מצבה בעולם ואת התמודדותה עם גורל קשה . המרחב הפיזי בשיר קשור ברובו לדמוי המרכזי של המשוררת כנמלה קטנה שיד ענקים מאיימת על קיומה, אך בסיום השיר מוזכרים "חופי הפלא" המסמלים ממד אחר ומלא יופי ותקווה שהיה בחיי המשוררת.

גוף:

בית הראשון בולט תיאור המרחב "כעולם צר" עולם של נמלה הסוחבת על כתפה הקטנה ו"הדלה" מטען גדול וכבד יותר ממנה עצמה. המשוררת מכריזה בפתח השיר שעולמה כאילו הצטמצם כמו עולם של נמלה והיא אינה יכולה לספר על שום דבר מעבר לעולם הצר שלה: "רק על עצמי לספר ידעתי". אולם למרות הקושי הרב ניכר שהנמלה היא חזקה ואמיצה בדרכה, והיא אינה מוותרת ושואפת גבוה, להרחיב את עולמה ולהגיע "לצמרת" למרות שהיא קטנה ולמרות שדרכה מלאה כאב ועבודה קשה: "דרך מכאוב ודרך עמל" היא מטפסת לעבר הצמרת. אלא שאז היא נבלמת ב"יד ענקים זדונה ובוטחת" יד אכזרית , מלאה ביטחון ומלגלגת (מתבדחת) שמבטלת ומוחקת (שמה לאל) את הדרך שפלסה לה הנמלה . יד הענקים מצטיירת כמטפורה לכוח חזק והרסני, מכת גורל שבאה מידי כוח "ענק " שלנמלה הקטנה אין סיכוי לגבור עליו.

מקובל לפרש את השיר של רחל כשיר אישי ואוטוביוגרפי, שבו המשוררת מתארת דרך דמוי הנמלה הנבלמת על ידי "יד ענקים" את המאבק שלה במחלת השחפת שתקפה אותה( ולאחר תקופה קשה של חולי הביאה למותה בטרם עת) . הבחירה של המשוררת לתאר את עצמה כנמלה הנעה בעולם צר, אך גם מתעקשת לטפס לצמרת למרות המשא הכבד, ואל מול "יד הענקים" מעידה מצד אחד על חוסר הסיכוי של המאבק במחלה כה איומה, ומצד שני על הנחישות והעוצמה וכוחות הנפש של הנמלה המטפסת לצמרת למרות המכאוב .

בבית האחרון בשיר המשוררת עורכת מאין סיכום של חייה ומתארת כיצד פחד נסתר "מיד הענקים" "הליז והדמיע" כלומר עיוות את כל חיה, דרכיה ואורחותיה וגרם לה עצב, אולם השיר מסתיים בשתי שאלות רטוריות המתייחסות למרחב אחר לחלוטין, שהוא הפוך לעולמה הצר של הנמלה :" למה קראתם לי חופי הפלא? למה כזבתם אורות רחוקים? "

"חופי הפלא" הם מרחב של חלומות גדולים ושל אושר; מרחב של התחלה חדשה וארץ חדשה, הגשמת החלום של ישוב הארץ שהפך עבור רחל לדרך חיים אישית עם אהבה לנוף, לעבודת האדמה , לאנשים, לחיי הקבוצה . רחל הגשימה בחייה הגעה "לחופי פלא". עבורה העלייה לארץ ישראל והחיים בקבוצת כנרת ליד "חופי הפלא" של הכנרת היו הגשמה של חלום גדול. (כנרת שלי הוי כנרת שלי /ההיית או חלמתי חלום?), אך החלום נגדע . המחלה גרמה להיחלשות קשה והקבוצה הרחיקה אותה וגזרה על סילוקה. ובכאב גדול היא מרגישה שהחופי הפלא שלה הפכו ל"אורות רחוקים" וכוזבים. חופי הפלא משקרים כי הם נושאים בתוכם הבטחה לחיים ואושר אך כל אלה לא יתרחשו יותר עבורה. השורות האחרונות בשיר מתייחסות בכאב לאובדן הגדול. המשוררת תוהה באכזבה מדוע הפלא והאור קראו לה ואז נלקחו ממנה. בשאלות אלה מורגשים גם הכעס וחוסר ההשלמה עם אובדן החיים .

לסיום נתן לראות שהמשוררת מבטאת את חיה בצל המחלה כחיי נמלה בעולם צר, אך סיום השיר מראה שלא תמיד הייתה מעין נמלה קטנה בעולם מכאוב, היו לה "חופי פלא", חיים מלאי משמעות ואושר בחייה כחלוצה והיא כואבת בעצמה רבה את אובדנם.